Cinci spitale din Republica Moldova își vor reduce cheltuielile pentru energia electrică, datorită unui proiect finanțat de Uniunea Europeană.
Este vorba despre spitalele raionale din Nisporeni, Florești, Ștefan Vodă, Cahul și Călărași pe acoperișurile cărora vor fi instalate panouri fotovoltaice, transmite presa de la Chișinău.
Sporirea eficienței energetice a spitalelor are loc în cadrul proiectului UE "Abordarea impactului crizei energetice în Republica Moldova", implementat de PNUD Moldova.
În cadrul acestui proiect, UE investește 500 de mii de euro pentru instalarea panourilor fotovoltaice cu capacitatea totală de 600 kW.
La spitalul din Nisporeni au fost deja instalate 242 de panouri fotovoltaice, cu o capacitate totală de 140 kW, care au fost date în exploatare joi, 7 martie, în prezența ambasadorului UE la Chișinău, Jānis Mažeiks.
"Odată cu montarea acestor panouri fotovoltaice, au scăzut cheltuielile lunare pentru energie electrică. Banii economisiţi vor fi redirecţionaţi spre alte proiecte importante pentru pacienţii noştri cum ar fi reparaţii curente, dotări cu echipamente medicale moderne etc. Energia fotovoltaică este considerată una dintre cele mai curate și mai durabile forme de energie, deoarece nu produce emisii de gaze cu efect de seră, nu necesită combustibili fosili pentru a fi produsă și, mai ales, este o sursa inepuizabilă. Ne exprimăm gratitudinea și recunoștința pentru buna colaborare în cadrul proiectului implementat cu succes în cadrul IMSP SR Nisporeni!", a transmis conducerea Spitalului raional Nisporeni.